ATT DWAR L-AWTORITÀ TA' STANDARDS TA' ĦARSIEN SOĊJALI (KAP. Standards Soċjali Regolatorji Regolamenti tal-2018 dwar Servizzi Residenzjali Għal Persuni b'Diżabilità Bis-Saħħa tas-setgħat mogħtija bl-artikolu 30 tal-Att dwar l-Awtorità ta' Standards ta' Ħarsien Soċjali, il-Ministru għall-Familja, Drittijiet tat-Tfal u Solidarjetà Soċjali għamel dawn ir-regolamenti li ġejjin: It-titolu ta' dawn ir-regolamenti hu r-Regolamenti tal-2018 dwar Servizzi Residenzjali għal Persuni b'Diżabilità. Dawn ir-regolamenti jgħollu l-iStandards Soċjali Regolatorji - Servizzi Residenzjali Għal Persuni b'Diżabilità, għal Liġi sussidjarja taħt l-Att dwar l-Awtorità ta' Standards ta' Ħarsien Soċjali. F'dawn ir-regolamenti, kemm-il darba r-rabta tal-kliem ma teħtieġx xorta oħra: "Assessjar ħolistiku" tfisser il-proċess li fih l-istaff jiddentifika l-ħtiġijiet u l-aspirazzjonijiet tar-residenti li għandhom x'jaqsmu mal-ħarsien tas-saħħa, personali, emozzjonali, spiritwali u psikoloġiċi, il-protezzjoni u n-networking soċjali, appoġġ lill-familja u liema servizzi għandhom jingħataw biex jissodisfaw dawn il-ħtiġijiet u aspirazzjonijiet; "Drittijiet ċivili" tfisser drittijiet mogħtija fuq persuni mil-liġijiet ta' Malta; "Indikatur ta' Kwalità" tfisser stqarrija li tistabbilixxi r-rekwiżiti biex tinkiseb konformità ma' standard; "Indikatur tal-Prestazzjoni" tfisser deskrittur attiv ta' dak li l-provditur tas-servizz jeħtieġ li jagħmel biex jassigura riżultati mis-servizz li jappoġġjaw l-indikaturi tal-kwalità; "Resident" tfisser persuna b'diżabilità ta' 18-il sena jew aktar li tidħol fi ftehim ma' provditur ta' servizz biex tgħix fir-residenza u tuża s-servizzi offruti minnha. Ir-residenti jistgħu jinnominaw persuna/i biex tkun infurmata dwar l-affarijiet personali, li tieħu deċiżjoni u taġixxi f'isem ir-resident/a. Bl-eċċezzjoni tat-transazzjonijiet finanzjarji personali tar-resident, persuni bħal dawn ma jistgħux ikunu parti mill-maniġment u mill-istaff tal-provditur tas-servizz; "Resident prospettiv" tfisser persuna b'diżabilità ta' 18-il sena jew aktar li qed jikkunsidra jekk jidħolx fi ftehim ma' provditur tas-servizz biex jgħix fir-residenza u jagħmel użu mis-servizzi offruti mill-provditur tas-servizz; "Maniġment" tfisser persuna jew persuni li jaġixxu f'isem il-provditur tas-servizz biex jipprovdu tmexxija lill-istaff u sabiex jissorveljaw u jikkontrollaw il-funzjonijiet tajjeb tas-servizzi offruti lill-persuni b'diżabilità; "Persuna b'diżabilità" tfisser persuna li għandha nuqqasijiet fiżiċi, mentali, intellettwali jew sensorjali fit-tul, li meta jirrelataw ma' ostakoli varji jistgħu jtellfuhom milli jipparteċipaw b'mod sħiħ u effettiv fis-soċjetà fuq bażi ugwali bħall-oħrajn, kif definit f'artikolu 1 tal-Konvenzjoni tan-Nazzjonijiet Uniti dwar id-Drittijiet ta' Persunui b'Diżabilità; "Persuni kompetenti" tfisser persuna li hija rikonoxxuta bħala kapaċi u/jew awtorizzata li twettaq attivitajiet speċifiċi skont il-leġiżlazzjonijiet, standards jew direttivi nazzjonali applikabbli maħruġa mill-awtoritajiet applikabbli; "Pjan personali ta' sapport" tfisser dokument li huwa bbażat fuq l-assessjar ħolistiku tar-resident li jispeċifika kif il-ħtiġijiet u l-aspirazzjonijiet tar-resident ser jintlaħqu u jinkludi wkoll r-riżorsi meħtieġa mir-resident li jkun qed jgħix fir-residenza; "Politiki u proċeduri" tfisser dokumenti maħruġa mill-maniġment li jirregolaw kif ir-residenza għandha timxi; "Provditur ta' servizz" tfisser persuna, jew organizzazzjoni li tipprovdi u topera residenza u servizzi assoċjati għal persuni b'diżabilità għat-tul; "Residenza" tfisser binja mibnija apposta, jew adattata biex takkomoda persuni b'diżabilità għat-tul; "SCSA" tfisser Awtorità ta' Standards ta' Ħarsien Soċjali kif stabbilita permezz tal-Artikolu 5 tal- Att dwar l-Awtorità ta' Standards ta' Ħarsien Soċjali (Kap. 582); "Staff" tfisser persuna mqabbda mill-provditur ta' servizz li bħala waħda mir-responsabbiltajiet tagħha huwa li tipprovdi appoġġ jew ħarsien lir-resident, irrispettivament dwar jekk u kif il-persuna hija kkumpensata; "Trażżin" tfisser kontroll sabiex persuna ma titħallhiex tweġġa' lilha nnifisha/lilu nnifsu jew lill-ħaddieħor billi jintużaw: mezzi fiżiċi mezzi tekniċi mezzi ambjentali medikazzjoni; Standard 1: id-drittijiet tar-residenti Stqarrija ta' Standard: Dan l-iStandard jippromwovi d-drittijiet li jassiguraw dinjità u rispett waqt li jipprevjenu diskriminazzjoni. Indikaturi ta' Kwalità Il-provditur ta' servizz jappoġġja lir-residenti biex iżommu relazzjonijiet u jiżviluppa relazzjonijiet ġodda. Il-provditur ta' servizz jassigura li l-privatezza tar-residenti hija rispettata u r-residenti ma jkunux suġġett għal intrużjoni mhux neċessarja. Il-provditur ta' servizz jassigura li r-residenti huma ttrattati ugwali b'rispett u dinjità. Il-provditur ta' servizz jappoġġja lir-residenti biex jesprimu ruħhom. Standard 2: Pjan personali ta' sapport Stqarrija ta' Standard: Dan l-iStandard jippromwovi l-iżvilupp, l-implimentazzjoni u l-eżami tal-pjan personali ta' appoġġ ma' residenti individwali, biex jistabbilixxi l-ħarsien u l-appoġġ meħtieġa u jiffissa l-għanijiet biex jissodisfaw l-ħtiġijiet u l-aspirazzjonijiet tar-residenti. Indikaturi ta' Kwalità: Il-provditur ta' servizz ifassal pjan personali ta' sapport wara evalwazzjoni ħolistika tar-residenti u bl-involviment tar-residenti. Id-deċiżjonijiet kollha li jittieħdu għandhom jitniżżlu fil-pjan. Il-provditur ta' servizzi jassigura li l-istaff jappoġġja u jagħtu setgħa lir-residenti biex jilħqu l-għanijiet identifikati fil-pjan personali ta' sapport. Il-provditur ta' servizz jassigura li l-pjan personali ta' sapport ikunu riveduti b'mod regolari u aġġornati hekk kif jinbidlu l-ħtiġijiet tar-residenti. Standard 3: Parteċipazzjoni u Teħid ta' Deċiżjonijiet Stqarrija ta' Standard: Dan l-iStandard jippromwovi l-parteċipazzjoni attiva tar-residenti fir-residenza u l-komunità, jirrakkomanda u jirrispetta d-deċiżjonijiet u r-reazzjoni tar-residenti. Indikaturi ta' Kwalità: Il-provditur ta' servizz jassigura li r-residenti jingħataw żmien biżżejjed meta jkun jeħtieġ li jieħdu deċiżjoni. Il-provditur ta' servizz jirrispetta d-deċiżjonijiet meħuda mir-residenti u jappoġġja attivament lir-residenti meta jieħdu deċiżjonijiet. Il-provditur ta' servizz jinkoraġġixxi lir-residenti sabiex jieħdu parti attiva fl-ippjanar u fil-parteċipazzjoni f'attivitajiet soċjali u ta' divertiment. Il-provditur ta' servizz jassigura li r-residenti jkollhom l-opportunità li jirrevedu u jagħtu reazzjoni dwar is-servizzi residenzjali. Il-provditur ta' servizz jittratta malajr u b'mod effettiv sitwazzjonijiet li jikkawżaw tħassib u ilmenti. Il-provditur ta' servizz jassisti lir-residenti prospettivi fit-teħid ta' deċiżjoni dwar jekk jidħlux jew le fir-residenza. Il-provditur ta' servizz jirrispetta l-għażliet tar-residenti rigward nutrizzjoni u rutina tal-ikel. Standard 4: Protezzjoni u Salvagwardja Stqarrija ta' Standard: Dan l-iStandard jippromwovi l-benessri fiżika, emozzjoni u mentali kif ukoll is-sigurtà tar-residenti. Indikaturi ta' Kwalità: Il-provditur ta' servizz jassigura li persuni kompetenti jwettqu evalwazzjoni tal-perikli u riskji fir-residenza. Il-provditur ta' servizz jassigura s-sigurtà tar-residenti biex iwettaq valutazzjoni ta' riskji individwali. Il-provditur ta' servizz jassigura li l-affarijiet personali tar-residenti jinżammu b'mod sigur. Il-provditur ta' servizz jassigura li r-residenti huma protetti u salvagwardati minn fastidju, abbuż u diskriminazzjoni. Il-provditur ta' servizz jassigura li l-ispazju privat tar-resident ikun rispettat. Il-provditur ta' servizz jassigura li r-residenti huma pprovduti b'dieta nutrijenti bilanċjata skont il-ħtiġijiet ta' dieta u tas-saħħa tagħhom. Il-provditur ta' servizz jassigura li r-residenti huma appoġġjati fil-ħarsien tal-benessri ħolistiku tagħhom. Il-provditur ta' servizz jappoġġja u fejn ikun neċessarju jassisti lir-residenti biex jirċievu l-medikazzjoni li jeħtieġu b'mod bla periklu. Standard 5: Informazzjoni dwar il-Provvista tas-Servizz Stqarrija ta' Standard: Dan l-iStandard jippromwovi informazzjoni dwar l-aċċess u l-użu ta' servizzi kif ukoll jidentifika servizzi alternattivi li jissodisfaw il-ħtiġijiet u l-aspirazzjonijiet tar-residenti. Indikaturi ta' Kwalità: Il-provditur ta' servizz joffri servizzi f'oqsma ewlenin lir-residenti. Il-provditur ta' servizz jagħti lir-residenti informazzjoni preċiża rigward l-ambjent fiżiku u l-istruttura organizzattiva tar-residenza. Il-provditur ta' servizz għandu pjanijiet alternattivi f'każ li s-servizzi ma jissodisfawx il-ħtiġijiet tar-residenti. Il-provditur ta' servizz jassigura li r-residenti huma infurmati dwar is-servizzi u l-attivitajiet kollha disponibbli. Standard 6: Ftehim tas-Servizz u dokumentazzjoni relatata Stqarrija ta' Standard: Dan l-iStandard jippromwovi l-kundizzjonijiet formali tal-provvista ta'servizz inkluż l-aspetti finanzjarji u d-drittijiet u r-responsabbiltajiet tar-residenti permezz ta' ftehim bil-miktub. Indikaturi ta' Kwalità: Il-provditur ta' servizz huwa marbut li jfassal ftehim bil-miktub mar-residenti li jkopri l-kondizzjonijiet tas-servizzi u l-kura offruta. Il-provditur ta' servizz jassigura li r-residenti prospettivi jingħataw dokument komprensiv rigward l-ispejjeż finanzjarji kollha tal-għajxien fir-residenza. Il-provditur ta' servizz jassigura li r-residenti prospettivi jingħataw dokument komprensiv rigward id-drittijiet u responsabbiltajiet tal-għajxien fir-residenza. Standard 7: L-Immaniġjar tal-Kwalità ta' Servizz Stqarrija ta' Standard: Dan l-iStandard jippromovi l-immaniġjar ta' servizz ibbażat fuq titjib kontinwu tal-operazzjonijiet tas-servizz u l-iżvilupp tal-istaff. Indikaturi ta' Kwalità: Il-provditur ta' servizz jimplimenta strateġiji ta' maniġjar biex kontinwament itejjeb l-għoti tas-servizz lir-residenti. Il-provditur ta' servizz jimplimenta strateġiji ta' reklutaġġ trasparenti u jippjana l-iżvilupp kontinwu tal-istaff.